CELEX: 32005R1055
Language: da
Date: 2005-06-27 00:00:00
Title: Rådets forordning (EF) nr. 1055/2005 af 27. juni 2005 om ændring af forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker

7.7.2005   
            
            
               DA
            
            
               Den Europæiske Unions Tidende
            
            
               L 174/1
            
         RÅDETS FORORDNING (EF) Nr. 1055/2005
   af 27. juni 2005
   om ændring af forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 99, stk. 5,
   under henvisning til forslag fra Kommissionen,
   under henvisning til udtalelse fra Den Europæiske Centralbank (1),
   efter proceduren i traktatens artikel 252 (2), og
   ud fra følgende betragtninger:
   
               (1)
            
            
               Stabilitets- og vækstpagten bestod oprindelig af Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (3), Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (4) og Det Europæiske Råds resolution af 17. juni 1997 om stabilitets- og vækstpagten (5). Stabilitets- og vækstpagten har vist sin nytte ved at fokusere på budgetdisciplin og har derved bidraget til en høj grad af makroøkonomisk stabilitet med lav inflation og lave renter, hvilket er en forudsætning for at skabe holdbar vækst og større beskæftigelse.
            
         
               (2)
            
            
               Den 20. marts 2005 vedtog Rådet en rapport om en bedre gennemførelse af stabilitets- og vækstpagten, der sigter på at forbedre styringen og det nationale ejerskab til den finanspolitiske ramme ved at understøtte pagtens økonomiske grundlag og øge dens effektivitet, både i forebyggende og korrigerende henseende, på at sikre de offentlige finansers holdbarhed på lang sigt, fremme væksten og undgå, at der pålægges fremtidige generationer uforholdsmæssigt store byrder. Rapporten blev godkendt af Det Europæiske Råd i dets konklusioner af 23. marts 2005 (6), hvori det anføres, at rapporten opdaterer og supplerer stabilitets- og vækstpagten, som den nu er en integrerende del af.
            
         
               (3)
            
            
               I henhold til rapporten fra Økofin-Rådet af 20. marts 2005, som blev godkendt af Det Europæiske Råds forårstopmøde, bekræfter medlemsstaterne, Rådet og Kommissionen deres vilje til at gennemføre traktaten og stabilitets- og vækstpagten effektivt og rettidigt ved hjælp af gensidig støtte og indbyrdes pres og arbejde nært og konstruktivt sammen om den økonomiske og finanspolitiske overvågning for at garantere, at pagtens regler håndhæves klart og effektivt.
            
         
               (4)
            
            
               Der er behov for at ændre forordning (EF) nr. 1466/97, sådan at den aftalte forbedring af stabilitets- og vækstpagtens implementering kan gennemføres fuldstændig.
            
         
               (5)
            
            
               Stabilitets- og vækstpagten forpligter medlemsstaterne til at tilslutte sig den mellemfristede målsætning om en budgetsaldo »tæt på balance eller i overskud«. På grund af den budgetmæssige og økonomiske diversitet i Unionen finder Rådet, at den mellemfristede målsætning bør differentieres for de enkelte medlemsstater for at tage hensyn til forskelligartetheden af de økonomiske og budgetmæssige situationer og udviklinger samt den finanspolitiske risiko for holdbarheden i de offentlige finanser, også i lyset af de fremtidige demografiske ændringer. Den mellemfristede budgetmålsætning kan afvige fra en budgetsaldo tæt på balance eller i overskud for enkelte medlemsstater. For euroområdets medlemsstater og de medlemsstater, der deltager i ERM 2, vil der således være et nærmere bestemt spillerum for de landespecifikke mellemfristede budgetmålsætninger, cyklisk korrigeret og uden engangsforanstaltninger og midlertidige foranstaltninger.
            
         
               (6)
            
            
               Tilgangen til finanspolitikken bør være mere symmetrisk under konjunkturforløbet ved hjælp af øget budgetdisciplin i økonomisk gode tider, så man undgår procykliske politikker og gradvis opfylder den mellemfristede budgetmålsætning. Efterlevelse af den mellemfristede budgetmålsætning skulle gøre det muligt for medlemsstaterne at klare normale konjunkturudsving, samtidig med at de holder underskuddet på deres offentlige finanser under referenceværdien på 3 % af BNP, og at sikre hurtige fremskridt hen imod holdbare offentlige finanser. Under hensyntagen hertil skulle dette give budgetmæssig manøvrefrihed, især til offentlige investeringer.
            
         
               (7)
            
            
               Medlemsstater, som endnu ikke har nået deres mellemfristede budgetmålsætning, bør tage skridt til at nå det under konjunkturforløbet. For at nå deres mellemfristede budgetmålsætning bør euroområdets medlemsstater og de medlemsstater, der deltager i ERM II, tilstræbe en årlig minimumsforbedring, cyklisk korrigeret og uden engangsforanstaltninger og midlertidige foranstaltninger.
            
         
               (8)
            
            
               For at styrke pagtens vækstorienterede karakter bør der tages hensyn til større strukturreformer, som har direkte langsigtede omkostningsbesparende virkninger, bl.a. fordi de øger den potentielle vækst, og dermed har en kontrollerbar indvirkning på de offentlige finansers holdbarhed på lang sigt, når kursen for tilpasning af den mellemfristede budgetmålsætning fastlægges for lande, der endnu ikke har nået denne målsætning, og når der tillades en midlertidig afvigelse fra målsætningen for lande, der allerede har nået den. For ikke at hæmme strukturreformer, som klart forbedrer de offentlige finansers holdbarhed på lang sigt, bør man være særlig opmærksom på pensionsreformer, som indfører et flersøjlesystem, der omfatter en obligatorisk, fuldt finansieret søjle, fordi sådanne reformer medfører en forværring af de offentlige finanser på kort sigt i gennemførelsesperioden.
            
         
               (9)
            
            
               Fristerne for Rådets undersøgelse af stabilitets- og konvergensprogrammerne bør forlænges, så det bliver muligt at foretage en grundig vurdering af stabilitets- og konvergensprogrammerne —
            
         UDSTEDT FØLGENDE FORORDNING:
   Artikel 1
   I forordning (EF) nr. 1466/97 foretages følgende ændringer:
   
               1)
            
            
               Der indsættes følgende overskrift og artikel:
               »AFSNIT 1 A
               MELLEMFRISTEDE BUDGETMÅLSÆTNINGER
               Artikel 2a
               Hver medlemsstat har en differentieret mellemfristet målsætning for sin budgetstilling. Disse landespecifikke mellemfristede budgetmålsætninger kan være forskellige fra kravet om at være tæt på balance eller i overskud. De udgør en sikkerhedsmargen med hensyn til at holde det offentlige underskud på under 3 % af BNP, at sikre hurtige fremskridt hen imod holdbare offentlige finanser og under hensyntagen hertil at opnå budgetmæssig manøvrefrihed, især med hensyn til behovet for offentlige investeringer.
               Under hensyntagen til disse faktorer vil der for euroområdets medlemsstater og de medlemsstater, der deltager i ERM 2, således være et nærmere bestemt spillerum for de landespecifikke mellemfristede budgetmålsætninger, cyklisk korrigeret og uden engangsforanstaltninger og midlertidige foranstaltninger, på mellem – 1 % af BNP og balance eller overskud.
               En medlemsstats mellemfristede budgetmålsætninger kan revideres ved gennemførelsen af større strukturreformer og under alle omstændigheder hvert fjerde år.«
            
         
               2)
            
            
               Artikel 3, stk. 2, ændres således:
               
                           a)
                        
                        
                           Litra a) affattes således:
                           
                                       »a)
                                    
                                    
                                       den mellemfristede budgetmålsætning og den tilsigtede tilpasning i retning af denne målsætning for det offentlige overskud/underskud og den forventede udvikling for den offentlige gældskvote«.
                                    
                                 
                     
                           b)
                        
                        
                           Litra c) affattes således:
                           
                                       »c)
                                    
                                    
                                       en detaljeret og kvantitativ vurdering af de budgetforanstaltninger og andre økonomisk-politiske foranstaltninger, der træffes og/eller foreslås for at opfylde målsætningerne i programmet, herunder en detaljeret cost-benefit-analyse af større strukturreformer, som har direkte langsigtede omkostningsbesparende virkninger, bl.a. fordi de øger den potentielle vækst«.
                                    
                                 
                     
                           c)
                        
                        
                           Følgende litra indsættes:
                           
                                       »e)
                                    
                                    
                                       eventuelt begrundelsen for en afvigelse fra den tilsigtede nødvendige tilpasning i retning af den mellemfristede budgetmålsætning.«
                                    
                                 
                     
         
               3)
            
            
               Artikel 5 ændres således:
               
                           a)
                        
                        
                           Stk. 1, første afsnit, erstattes af følgende afsnit:
                           »1.   På grundlag af den vurdering, der foretages af Kommissionen og af det ved traktatens artikel 114 nedsatte udvalg, undersøger Rådet inden for rammerne af den multilaterale overvågning efter artikel 99 i traktaten den mellemfristede budgetmålsætning, som den pågældende medlemsstat fremlægger, vurderer om de økonomiske antagelser, som programmet er baseret på, er realistiske, om den tilsigtede tilpasning i retning af den mellemfristede budgetmålsætning er hensigtsmæssig, og om de foranstaltninger, der træffes og/eller foreslås for at overholde den tilsigtede tilpasning, er tilstrækkelige til at opfylde den mellemfristede budgetmålsætning under konjunkturforløbet.
                           Rådet undersøger ved vurderingen af den tilsigtede tilpasning i retning af den mellemfristede budgetmålsætning, om den pågældende medlemsstat sikrer en årlig forbedring i sin konjunkturkorrigerede saldo, eksklusive engangsforanstaltninger og andre midlertidige foranstaltninger, der er nødvendige for at opfylde dens mellemfristede budgetmålsætning med 0,5 % af BNP som benchmark. Rådet tager hensyn til, om der gøres en større tilpasningsindsats i økonomiske opgangstider, mens indsatsen kan være mere begrænset i økonomiske nedgangstider.
                           Når kursen for tilpasning af den mellemfristede budgetmålsætning fastlægges for medlemsstater, der endnu ikke har nået denne målsætning, og når der tillades en midlertidig afvigelse fra denne målsætning for medlemsstater, der allerede har nået den, på den betingelse at der bevares en passende sikkerhedsmargen med hensyn til referenceværdien for underskuddet, og at budgetstillingen i programperioden forventes at vende tilbage til den mellemfristede budgetmålsætning, tager Rådet hensyn til gennemførelsen af større strukturreformer, som har direkte langsigtede omkostningsbesparende virkninger, bl.a. ved at øge den potentielle vækst, og derfor har en konstaterbar indvirkning på de offentlige finansers holdbarhed på lang sigt.
                           Man bør være særlig opmærksom på pensionsreformer, som indfører et flersøjlesystem, der omfatter en obligatorisk, fuldt finansieret søjle. Medlemsstater, der gennemfører sådanne reformer, har lov til at afvige fra den tilsigtede tilpasning af deres mellemfristede budgetmålsætning eller fra målsætningen selv med en afvigelse, der afspejler reformens nettoomkomstninger for den offentligt styrede søjle, på den betingelse, at afvigelsen forbliver midlertidig, og at der bevares en passende sikkerhedsmargen med hensyn til referenceværdien for underskuddet.«
                        
                     
                           b)
                        
                        
                           I stk. 2 erstattes ordene »to måneder« med ordene »tre måneder«.
                        
                     
         
               4)
            
            
               Artikel 7, stk. 2, ændres således:
               
                           a)
                        
                        
                           Litra a) affattes således:
                           
                                       »a)
                                    
                                    
                                       den mellemfristede budgetmålsætning og den tilsigtede tilpasning i retning af denne målsætning for det offentlige overskud/underskud og den forventede udvikling for den offentlige gældskvote, de mellemfristede målsætninger for den monetære politik og forbindelsen mellem disse målsætninger og henholdsvis pris- og valutakursstabilitet«.
                                    
                                 
                     
                           b)
                        
                        
                           Litra c) affattes således:
                           
                                       »c)
                                    
                                    
                                       en detaljeret og kvantitativ vurdering af de budgetforanstaltninger og andre økonomisk-politiske foranstaltninger, der træffes og/eller foreslås for at opfylde målsætningerne i programmet, herunder en detaljeret cost-benefit-analyse af større strukturreformer, som har direkte langsigtede omkostningsbesparende virkninger, bl.a. fordi de øger den potentielle vækst«.
                                    
                                 
                     
                           c)
                        
                        
                           Følgende litra indsættes:
                           
                                       »e)
                                    
                                    
                                       eventuelt begrundelsen for en afvigelse fra den tilsigtede nødvendige tilpasning i retning af den mellemfristede budgetmålsætning.«
                                    
                                 
                     
         
               5)
            
            
               Artikel 9 ændres således:
               
                           a)
                        
                        
                           Stk. 1, første afsnit, erstattes af følgende afsnit:
                           »1.   På grundlag af den vurdering, der foretages af Kommissionen og af det ved traktatens artikel 114 nedsatte udvalg, undersøger Rådet inden for rammerne af den multilaterale overvågning efter artikel 99 i traktaten den mellemfristede budgetmålsætning, som den pågældende medlemsstat fremlægger, vurderer om de økonomiske antagelser, som programmet er baseret på, er realistiske, om den tilsigtede tilpasning i retning af den mellemfristede budgetmålsætning er hensigtsmæssig, og om de foranstaltninger, der træffes og/eller foreslås for at overholde den tilsigtede tilpasning, er tilstrækkelige til at opfylde den mellemfristede budgetmålsætning under konjunkturforløbet.
                           Rådet tager ved vurdering af den tilsigtede tilpasning til den mellemfristede budgetmålsætning hensyn til, om der gøres en større tilpasningsindsats i økonomiske opgangstider, mens indsatsen kan være mere begrænset i økonomiske nedgangstider. For de medlemsstater, der deltager i ERM 2, undersøger Rådet, om den pågældende medlemsstat sikrer en årlig forbedring i sin konjunkturkorrigerede saldo, eksklusive engangsforanstaltninger og andre midlertidige foranstaltninger, der er nødvendige for at opfylde dens mellemfristede budgetmålsætning med 0,5 % af BNP som benchmark.
                           Når kursen for tilpasning af den mellemfristede budgetmålsætning fastlægges for medlemsstater, der endnu ikke har nået denne målsætning, og når der tillades en midlertidig afvigelse fra denne målsætning for medlemsstater, der allerede har nået den, på den betingelse at der bevares en passende sikkerhedsmargen med hensyn til referenceværdien for underskuddet, og at budgetstillingen i programperioden forventes at vende tilbage til den mellemfristede budgetmålsætning, tager Rådet hensyn til gennemførelsen af større strukturreformer, som har direkte langsigtede omkostningsbesparende virkninger, bl.a. ved at øge den potentielle vækst, og derfor en konstaterbar indvirkning på de offentlige finansers holdbarhed på lang sigt.
                           Man bør være særlig opmærksom på pensionsreformer, som indfører et flersøjlesystem, der omfatter en obligatorisk, fuldt finansieret søjle. Medlemsstater, der gennemfører sådanne reformer, har lov til at afvige fra den tilsigtede tilpasning af deres mellemfristede budgetmålsætning eller fra målsætningen selv med en afvigelse, der afspejler reformens nettoomkomstninger for den offentligt styrede søjle på den betingelse, at afvigelsen forbliver midlertidig, og at der bevares en passende sikkerhedsmargen med hensyn til referenceværdien for underskuddet.«
                        
                     
                           b)
                        
                        
                           I stk. 2 erstattes ordene »to måneder« med ordene »tre måneder«.
                        
                     
         
               6)
            
            
               Henvisninger til traktatens artikel 103 og 109 C erstattes overalt i forordningen af henvisninger til henholdsvis artikel 99 og 114.
            
         Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Luxembourg, den 27. juni 2005.
      
         
            På Rådets vegne
         
         J.-C. JUNCKER
         
            Formand
         
      
   
   
      (1)  EUT C 144 af 14.6.2005, s. 17.
   
      (2)  Udtalelse fra Europa-Parlamentet af 9. juni 2005 (endnu ikke offentliggjort i EUT), Rådets fælles holdning af 21. juni 2005 (endnu ikke offentliggjort i EUT) og Europa-Parlamentets beslutning af 23. juni 2005 (endnu ikke offentliggjort i EUT).
   
      (3)  EFT L 209 af 2.8.1997, s. 1.
   
      (4)  EFT L 209 af 2.8.1997, s. 6.
   
      (5)  EFT C 236 af 2.8.1997, s. 1.
   
      (6)  Bilag 2 til konklusionerne fra Det Europæiske Råd den 22.-23. marts 2005.